Vladas Lašas (1892)

Vladas Lašas (1892 m. sausio 13 d. Paupė, Rokiškio valsčius – 1966 m. sausio 2 d. Kaunas. Palaidotas Petrašiūnų kapinėse.) – Lietuvos gydytojas fiziologas, alergologas, politinis bei visuomenės veikėjas. Alergologijos pradininkas Lietuvoje.

Biografija 
Žmona Janina Lašienė, sūnūs Algirdas Lašas ir Liudvikas Lašas, duktė Aldona Janina Lašaitė-Šliažienė. Mokėsi Rokiškio pradinėje mokykloje, 1902–1910 m. mokėsi Sankt Peterburgo Šv. Kotrynos katalikų gimnazijoje. 1910–1911 m. Peterburgo universitete studijavo biologiją, 1915 m. baigė Tartu universiteto medicinos fakultetą. 1926 m. medicinos daktaras. 1946 m. Lietuvos mokslų akademijos tikrasis narys.

1912 m. dalyvavo Lietuvos demokratų partijos konferencijoje Vilniuje. 1915–1917 m. Rusijos imperijos kariuomenės karo gydytojas. 1917–1918 m. studijavo Tartu universiteto Medicinos fakultete.

1918–1920 m. Rokiškio apskrities ligoninės gydytojas, vedėjas. 1920 m. Kauno karo ligoninės vidaus ligų skyriaus ordinatorius. 1920–1921 m. dėstė Aukštuosiuose kursuose Kaune, tobulinosi Berlyne ir Lozanoje.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas VI (Utenos) rinkimų apygardoje. Priklausė Lietuvos valstiečių sąjungos frakcijai, įėjusiai į LVS ir LSLDP frakcijų bloką. 1922 m. lapkričio 13 d. – 1923 m. kovo 13 d. Pirmojo Seimo atstovas. Aktyviai dalyvavo valstiečių liaudininkų sąjungos veikloje, jos Centro komiteto narys, 1926 m. pirmininkas.

Nuo 1922 m. Lietuvos universiteto (1930–1946 m. Vytauto Didžiojo universitetas, 1946–1950 m. Kauno universitetas) dėstytojas, 1924–1940 m. ir 1944–1946 m. medicinos fakulteto dekanas, 1940–1941 m. prorektorius, nuo 1922 m. profesorius. Jo iniciatyva 1929 m. pastatyta Akių, ausų, nosies ir gerklės ligų klinika, 1933 m. – Medicinos fakulteto, 1940 m. – Vytauto Didžiojo universiteto klinikų rūmai. 1951–1966 m. Kauno medicinos instituto dėstytojas, Fiziologijos ir fiziologinės chemijos katedros, 1922 m. įkurtos jo iniciatyva, vedėjas. 1946–1961 m. Lietuvos mokslų akademijos Gamtos ir taikomųjų mokslų skyriaus akademikas sekretorius. 1948 m. TSRS medicinos mokslų akademijos narys korespondentas.

Mokslinė veikla 
Tyrė Lietuvos gyventojų įvairių grupių mitybą, pateikė racionalios mitybos pasiūlymų. Pirmasis Lietuvoje ėmė nagrinėti anafilaksijos klausimus – atsiradimą, eigą, paveldimumą, ištyrė anafilaksinio šoko intensyvumą. Sukūrė alergologų mokyklą. 16 vadovėlių aukštosioms ir vidurinėms mokykloms autorius.

Bibliografija 
 Anafilaksija, 1926 m.
 Vitaminai, su A. Gabrėnu, 1939 m.
 Mitybos mokslo pagrindai, 1945 m.
 Žmogaus fiziologija, 1965 m.

Literatūra 
 J. Lašienė, B. Padegimas. Akademikas Vladas Lašas, Vilnius, 1980 m.
 Lašas Vladas, Trumpos Steigiamojo Seimo narių biografijos su atvaizdais, Klaipėda, 1924, p. 32.
 Lašas Vladas, Lietuvių enciklopedija, Boston, 1958, t. 14, p. 196.
 Stakeliūnaitė D., Lašas Vladas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 209–214.
 Stakeliūnaitė D., Lašas Vladas, Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 356–357.

Šaltiniai 

Lietuvos fiziologai
Lietuvos mokslų akademijos tikrieji nariai
Seimo atstovai
Karo medikai